En erfaren medarbejder advarede allerede i 2010, ni år før teledataskandalen begyndte at rulle, den allerøverste ledelse i Rigspolitiet om alvorlige problemer i den enhed, der håndterer teledata.

Det fortæller den tidligere medarbejder, Jørn Holm-Pedersen, til Information. Og det understøttes af dagbogsnotater og en mailkorrespondance, Information har set.

»Jeg kunne allerede dengang levende forestille mig, at det her kunne bringe nogle uskyldige mennesker i fængsel,« siger Jørn Holm-Pedersen.

De nye oplysninger kommer frem, efter at Rigsadvokaten tidligere på måneden besluttede at udvide undersøgelsen af afsluttede straffesager, hvor teledata har indgået, til at gå helt tilbage til netop 2010. Tidligere har undersøgelsen kun omfattet sager fra 2012 og frem.

Advarslerne stiller Rigspolitiets ledelse i et dårligt lys, mener Jesper Lund, der er formand for IT-Politisk Forening.

»Man har haft en helt utilstrækkelig håndtering af teleoplysninger, og man har tilsyneladende set igennem fingre med de advarsler, der – viser det sig nu – har været i helt op til ni år,« siger han.

Fra 1997-2010 arbejdede Jørn Holm-Pedersen med at analysere teledata i Rigspolitiet. I august 2010 opstod en sag, der fik ham til at sætte spørgsmålstegn ved sin ansættelse i politiet. Indtil da havde han været vant til at arbejde med rådata, som han fik direkte fra teleselskaberne. Denne gang fik han et datasæt, der havde været igennem Rigspolitiets Telecenter. Det var så fejlbehæftet, at det ikke kunne »bruges til noget som helst«, fremgår det af hans dagbog.

Telecenteret er den enhed i Rigspolitiet, der på begæring fra efterforskere i de enkelte politikredse indhenter teledata fra teleselskaberne. Det er i Telecenteret, at de store problemer med databehandling, der er omdrejningspunktet i den aktuelle skandale, har fundet sted.

I en skriftlig kommentar til Information kalder Rigspolitiet det »nærliggende«, at en af de fejl, Jørn Holm-Pedersen påtalte, er identisk med en fejl, der kom til offentlighedens kendskab i år. Fejlen resulterede ifølge en redegørelse fra revisionsfirmaet Deloitte i en forskydning af mastekoordinater med cirka 222 meter.

De specifikke tekniske problemer var imidlertid ikke Jørn Holm-Pedersens eneste anke.

Inkompetence og uvidenhed

Generelt var det Jørn Holm-Pedersens opfattelse, at medarbejderne i Telecenteret var inkompetente og savnede grundlæggende teknisk viden. Det havde han blandt andet oplevet, når han havde dem på kursus i databaseteknik, fortæller han. Og det følte han sig kun yderligere bekræftet i efter den konkrete sag med det fejlbehæftede datasæt.

Jørn Holm-Pedersen henvendte sig derfor til en ledende medarbejder i Rigspolitiets Nationalt Efterforskningsstøttecenter (NEC) og bad vedkommende om at »få Telecenterets håndtering af teledata på sporet igen«, fremgår det af en mail, Information har set.

Efterfølgende skrev Jørn Holm-Pedersen til NEC-lederen, at han var »bange for, at det er for sent«. Ud over de konkrete tekniske problemer advarede han om, at »man i Telecenteret har samlet den absolut ypperste inkompetence fsv angår systemdesign«, og at medarbejderne i enheden ikke havde det fornødne »kendskab til brugen af teledata eller kendskab til, hvordan operatørernes data skal fortolkes«.

Den ledende medarbejder i NEC svarede, at der skulle holdes et møde, og at vedkommende ville vende tilbage. Jørn Holm-Pedersen hørte dog aldrig noget, og få måneder senere indgav han sin opsigelse.

I den forbindelse sendte Jørn Holm-Pedersen i december 2010 en email til politiets allerøverste chef, rigspolitichef Jens Henrik Højbjerg, hvor han beskrev, hvorfor han stoppede i politiet, og vedlagde sin oprindelige advarsel til NEC-lederen.

»Nedenstående kopi af mailkorrespondance viser, at jeg har forsøgt at gribe ind,« skrev Jørn Holm-Pedersen.

Heller ikke Rigspolitichefen vendte tilbage.

I en skriftlig kommentar til Information oplyser Jens Henrik Højbjerg, at han videresendte Jørn Holm-Pedersens mail »til rette vedkommende«, altså den daværende leder af Politiområdet, som er den del af Rigspolitiet, Telecenteret hører under.

Adspurgt om Rigspolitiet foretog sig noget konkret baseret på Jørn Holm-Pedersens advarsel, svarer politiets presseafdeling:

»Der er tale om forhold, der ligger ni år tilbage i tiden, men Rigspolitiet har løbende forsøgt at optimere arbejdet i Telecenteret. Udfordringerne i den forbindelse er beskrevet i redegørelsen.«